SAUK kan nie DA betaal nie; gewilde sepie van die lug afSAUK-gebou in Kaapstad Foto: Maroela Media Die Demokratiese Alliansie het Dinsdag gesê die SAUK kan nie die regskoste van R1,7 miljoen, wat die openbare uitsaaier aan die party skuld, bekostig nie. Die SAUK het meer as R22 miljoen spandeer om sy omstrede voormalige uitvoerende bedryfshoof, Hlaudi Motsoeneng, te verdedig. Die R1,7 miljoen wat die SAUK die DA skuld hou verband met ŉ kostebevel toe die uitsaaier Motsoeneng teen die party in die hooggeregshof verdedig het. Motsoeneng se aanstelling is in die hof ongeldig verklaar. “Die feit dat die SAUK nie sy rekeninge en uitstaande regskoste kan betaal nie, is ŉ duidelike teken dat die uitsaaier op die randjie van bankrotskap is,” het Phumzile van Damme, DA-LP, Dinsdag gesê. “In openbare belang sal die DA ŉ betalingsplan vir die SAUK oorweeg om die geld terug te betaal.” Die party het die SAUK genooi om ŉ gepaste voorlegging te maak. Uzalo-akteurs (Foto: Facebook) Die SAUK het intussen gesê sy grootste daaglikse sepie, Uzalo, met kykersgetalle van 9,2 miljoen, beleef ŉ finansiële verknorsing en die sepie is van die lug af gehaal. Die openbare uitsaaier het gesê hy is in gesprekke om dié gewilde program te red. Kaizer Kganyago, woordvoerder vir die SAUK, wou Dinsdag nie kommentaar lewer oor berigte dat vervaardiging van Uzalo opgeskort sal word nie. Op versoek om gerugte te bevestig dat die openbare uitsaaier versuim het om die vervaardiger, Stained Glass, te betaal, en akteurs en vervaardigers dus nie betaal is nie, het Kganyago gesê: “Ons het met die vervaardigers gesels, maar ek kan nie die uitslag bekend maak nie.” Ayanda Mthiyane, woordvoerder vir Uzalo, was nie beskikbaar vir kommentaar nie. Die SAUK het van sy diensverskaffers laas in Junie betaal en het versuim om geld van finansiële instansies te bekom. Die uitsaaier hoop nou vir ŉ reddingsboei van R3 miljard van die nasionale tesourie.